وفد بلی

وفد بلی ربیع الاول 9ھ میں بارگاہ رسالت میں آیا
یہ قبیلہ قضاعہ کی ایک شاخ ہے اس وفد کے شیخ ابو ضیف(ابو الضباب) تھے یہ لوگ جب مدینہ منورہ پہنچے تو ابو رویفع بن ثابت البلوی جو پہلے ہی سے مسلمان ہوچکے تھے انہی کے گھرمحلہ بنی جدیلہ میں پہلے آئے جب وفد کو لے کر خدمت اقدس میں پہنچے۔ توانہوں نے اس وفد کا تعارف کراتے ہوئے عرض کیا کہ یا رسول ﷲ! یہ لوگ میری قوم کے افراد ہیں۔ آپ  نے ارشاد فرمایا کہ میں تم کو اور تمہاری قوم کو خوش آمدید کہتا ہوں۔ پھرابو رویفع نے عرض کیا کہ یا رسولﷲ!  یہ سب لوگ اسلام کا اقرار کرتے ہیں اور اپنی پوری قوم کے مسلمان ہونے کی ذمہ داری لیتے ہیں۔ آپ  نے ارشاد فرمایا کہ ﷲ تعالیٰ جس کے ساتھ بھلائی کا ارادہ فرماتا ہے اس کو اسلام کی ہدایت دیتا ہے۔

اس وفد میں ایک بہت ہی بوڑھا آدمی بھی تھا۔ جس کا نام ابو ضیف تھا اس نے سوال کیا کہ یا رسول ﷲ !  میں ایک ایسا آدمی ہوں کہ مجھے مہمانوں کی مہمان نوازی کا بہت زیادہ شوق ہے تو کیا اس مہمان نوازی کا مجھے کچھ ثواب بھی ملے گا؟ آپ  نے ارشاد فرمایا کہ مسلمان ہونے کے بعد جس مہمان کی بھی مہمان نوازی کرو گے خواہ وہ امیر ہو یا فقیر تم ثواب کے حق دار ٹھہرو گے۔ پھر ابو ضیف نے یہ پوچھا کہ یا رسول ﷲ!  مہمان کتنے دنوں تک مہمان نوازی کا حق دار ہے؟ آپ  نے فرمایا کہ تین دن تک اس کے بعد وہ جو کھائے گا وہ صدقہ ہو گا۔
پھر ابو الضیف نے نبی  سے گمشدہ بکری کا حکم پوچھا تو نبی  نے فرمایا تم اسے پکڑ لو گے یا بھیڑیا لے جائے گا، سائل نے پوچھا یا رسول اللہ!  گمشدہ اونٹ ملے تو کیا حکم ہے؟ نبی  نے فرمایا تمہارا اس کے ساتھ کیا تعلق؟
یہ وفد تین دن کے بعد رخصت لے کر واپس روانہ ہوا وقت رخصت انہیں انعام دیا گیا جیسا کے اس سے پہلے بھی معمول تھا

حوالہ جات 

وفود عرب